stanford-oval/wikipedia huggingface dataset:
זינגה

| --- | --- |

 נתונים כלליים
 סוג:  חברה בת
 בורסה:  נאסד"ק (16 בדצמבר 2011–ZNGA) 
 מייסדים:  מארק פינקוס
 תקופת הפעילות:  2007–הווה (כ־17 שנים)
 חברות בנות:  Zynga Dallas  Small Giant Games 
 מיקום המטה:  סן פרנסיסקו 
 משרד ראשי:  סן פרנסיסקו, קליפורניה, ארצות הברית
 ענפי תעשייה:  תעשיית משחקי וידאו 
 מוצרים עיקריים:  רשת חברתית מקוונת, משחקי רשת
 הכנסות:  600 מיליון דולר (2010)
 מנכ"ל:  מארק פינקוס 
 עובדים:  1300
  
 www.zynga.com
 
זינגה (באנגלית: Zynga) היא חברה לפיתוח משחקי רשת מבוססי וב 2.0 ואפליקציות הממוקמת בסן פרנסיסקו, קליפורניה, ארצות הברית. החברה מפתחת משחקים מבוססי דפדפן שפועלים גם כמשחק בפני עצמו וגם כתוכנית אפליקציה ברשתות חברתיות מקוונות דוגמת Facebook ו-MySpace. בשנת 2012 שיחקו במשחקי החברה מדי חודש יותר מ-300 מיליון איש.
החברה הונפקה בנאסד"ק ב-16 בדצמבר 2011 לפי שווי של 10 דולר למניה. במהלך שנת 2012 צנחה המניה ל-2.33 דולר. במאי 2022 הושלמה רכישת החברה על ידי חברת Take-Two Interactive (אנ').
היסטוריה

זינגה נוסדה ביולי 2007 על ידי מארק פינקוס, מייקל לאקסטון, אריק שירמאייר, ג'סטין וולדרון, אנדרו טריידר וסטיב שוטלר. ביולי 2008 קיבלה זינגה מימון ראשוני ממספר חברות בסכום של כ-29 מיליון דולר. כשנה לאחר מכן קנתה החברה את YoVille, משחק רשת המדמה עולם וירטואלי.
בדצמבר 2009 קנתה חברת ההשקעות הרוסית Digital Sky Technologies (החברה שקנתה מ-AOL את ICQ) מניות של זינגה בשווי 180 מיליון דולר.
ב-2010 ביצעו Google ו-SoftBank השקעה משותפת בחברה, בסך 300 מיליון דולר.
בינואר 2022 נמכרה לחברת משחקי המחשב טייק-טו אינטראקטיב בסכום של 12.7 מיליארד דולר.
בספטמבר 2022 הודיעה זינגה כי רכשה את חברת סטורמייבן הישראלית, המפתחת טכנולוגיות שיווק וצמיחה במובייל, וכי בכוונתה להרחיב משמעותית את פעילותה בישראל.
משחקים

Blackjack
!Merge Dragons
Zynga poker
Game of thrones slots
Wizard of oz slots
Hit it rich slots
Café World
Draw Something
Farmville
Friends for Sale
FrontierVille
Live Poker
Pathwords
Street Racing
Dope Wars
Pirates: Rule the Caribbean!
Poker Blitz
Sudoku
Texas Hold'Em Poker
Treasure Isle
Vampire Wars
Vampires: Bloodlust (iPod)
WarStorm
Slingo
Word Twist
YoVille (אנ)
משחקים > משחקים שנסגרו

Attack!
Mafia Wars
Dope Wars
Petville
Dragon Wars
Fashion Wars
Football
Gang Wars
Ghost Racer
Guild of Heroes
Heroes vs. Villains
Music Pets
My Heroes Ability
Ponzi Inc.
Prison Lockdown
Roller Coaster Kingdom
Space Wars
Special Forces
Triumph
Cityville
FishVille
Vampire Wars
הערות שוליים

↑  Zynga Falls Short Of Analyst Estimates For Q2: $332M In Revenue, Bookings Decline From Last Quarter, Lowered Outlook
↑  ענקית המשחקים זינגה סוגרת משחקים ומפטרת עובדים, באתר הארץ, 31 בדצמבר 2012
↑  Balu, Nivedita. "Take-Two to buy FarmVille maker Zynga in deal valued at $12.7 billion". Reuters (באנגלית). נבדק ב-2022-01-10.
↑  רפאל קאהאן, עירד עצמון שמאייר, זינגה רוכשת את סטורמייבן הישראלית ותקים מרכז מו"פ בארץ, באתר כלכליסט, 12 בספטמבר 2022
| --- | --- |
בקרת זהויות :  ISNI: 0000 0004 5927 9202
חוזה פריז (1810)

| --- | --- |
 מקום יצירה:  פריז 
 תאריך יצירה:  6 בינואר 1810 
 
הקרב האחרון במלחמה הפינית שנערך בסוור ורטאן
חוזה פריז נחתם ב-6 בינואר 1810 וסיים את המלחמה בין צרפת לבין שוודיה, אחרי ששוודיה הובסה על ידי רוסיה, בעלת בריתה של צרפת במלחמה הפינית בשנים 1809–1810.
היסטוריה

במהלך תקופת הקואליציה האנטי צרפתית השלישית והרביעית רוסיה חברה לשוודיה נגד צרפת, אך לאחר תבוסתה בקרב פרידלנד, היא הצטרפה לצרפת ותקפה את שוודיה במטרה לאלץ אותה להצטרף לברית עם נפוליאון. ההשפעה העיקרית של ההסכם שנחתם לאחר המלחמה היה ששוודיה הצטרפה לברית והתחייבותה להימנע מסחר עם בריטניה.
השלום שהושג בהסכם החזיק מעמד עד סירובו של נפוליאון לאפשר לשוודיה לספח את נורווגיה שהייתה תחת שלטונה של דנמרק, בעלת בריתה של צרפת. מאוחר יותר, בינואר 1812 צרפת כבשה את פומרניה השוודית עקב ההפרה של ההסכם, והעובדה שהיא המשיכה לסחור עם בריטניה. באפריל 1812 שוודיה חתמה על חוזה סנט פטרסבורג.
זמן קצר לאחר חתימת ההסכם, ז'אן ברנדוט, אחד המרשלים בצבא נפוליאון, נבחר כנסיך הכתר של שוודיה וקיבל בהמשך את השם קרל הארבעה עשר, זאת לאחר שבחר לנהוג בשבויים השוודים באדיבות וכן להחזירם לארצם במהירות.
הערות שוליים

1 2 3  ויל דוראנט, אריאל דוראנט, The Age Of Napoleon: A History of European Civilization from 1789 to 1815, Simon & Schuster, 1976, עמ' 236, ISBN 9781451647686
↑  מיכאל הרסגור, אהוד פוקס, שחר אלתרמן (ע), 1, רגעים היסטוריים ורגעים היסטריים, אור יהודה: דביר, 2010, עמ' 47-49, מסת"ב 9789655178296
זניט קאזאן

לוגו הקבוצה בשנים 2004-2021.
מועדון הכדורעף זניט קאזאן (ברוסית: Зенит Казань) היא קבוצת כדורעף רוסית מהעיר קאזאן, אשר זכתה עשר פעמים באליפות ליגת העל הרוסית בכדורעף, עשר פעמים בגביע הרוסי, ושש פעמים בליגת האלופות בכדורעף. ספונסר הקבוצה הוא גזפרום טרנסגז קאזאן, חברת בת של תאגיד גזפרום.
היסטוריה

הקבוצה הוקמה במאי 2000 ועד 2004 נקראה בשם "דינמו קאזאן", באותה שנה נרכשה על ידי חברת גזפרום טרנסגז קאזאן, חברת בת של תאגיד גזפרום. בעונת 2003/2004 העפילה לליגת העל הרוסית והחל מעונת 2007 זכתה בעשר אליפויות לאומיות, 5 מהן רצופות.
עד 2010 מגרש הבית של הקבוצה היה היכל באסקט ארנה ולאחר מכן עברה לשחק במרכז הכדורעף ע"ש העיר סנקט פטרבורג, שבנייתו הושלמה בדצמבר 2010, כהכנות לקראת האוניברסיאדה ב-2013 שהתקיימה בקאזאן. מעונת 2014 זכתה שש פעמים רצופות באליפות רוסיה. בדצמבר 2019 זכתה בפעם התשיעית בגביע הרוסי והפכה לשיאנית הזכיות.
בעונת 2020/2021 זניט הפסידה לקוזבאס קמרובו ברבע גמר פלייאוף הליגה ולראשונה מזה 15 שנה לא סיימה באחד משלושת המקומות הראשונים באליפות הלאומית.
זניט היא אחת הקבוצות הגדולות ביותר באירופה וברשותה מאזן שיא של 64 ניצחונות בשנים 2015—2017.
יריבות

יריבתה המושבעת של זניט היא זניט סנקט פטרבורג (שממומנת על ידי גזפרום, בעוד זניט קאזאן ממומנת על ידי חברת הבת גזפרום טרנסגז קאזאן), קאזאן פגשה את סנקט פטרבורג פעמיים בגמר הגביע הרוסי בכדורעף ובסך הכל פגשה אותה 9 פעמים מאז הקמתה בשנת 2017 כשהמאזן נוטה בבירור לטובתה עם 6 ניצחונות. המפגשים בין הקבוצות מכונים דרבי זניט (Зенитовское дерби).
בנוסף, לקבוצה יריבות מתוחה עם קבוצת בלוגוריה בלגורוד ששורשיה עוד מאז הקמתה של קאזאן בשנת 2000 ויריבות חזקה עם דינמו מוסקבה.
הישגים לפי עונה

| עונה | ליגה | מיקום בעונה הסדירה | משחקים | ניצחונות | הפסדים | יחס שערים | מאמן ראשי | הערות |
| --- | --- | --- | --- | --- | --- | --- | --- | --- |
| 2000/01 | הליגה הרוסית השלישית | 1 | 43 | 36 | 7 | 116:39 | אנדריי לבדב, ולדימיר גראסימוב |  |
| 2001/02 | הליגה הרוסית השנייה | 1 | 50 | 39 | 11 | 126:63 | ויקטור סידלניקוב |  |
| 2002/03 | הליגה הרוסית הראשונה | 1 | 42 | 31 | 11 | 106:51 | ויקטור סידלניקוב |  |
| 2003/04 | ליגת העל | 3 | 33 | 22 | 11 | 76:50 | ויקטור סידלניקוב | זכייה בגביע הרוסי |
| 2004/05 | ליגת העל | 3 | 33 | 23 | 10 | 78:49 | ויקטור סידלניקוב |  |
| 2005/06 | ליגת העל | 6 | 35 | 17 | 18 | 69:70 | ויקטור סידלניקוב |  |
| 2006/07 | ליגת העל | 1 | 24 | 16 | 8 | 55:35 | ויקטור סידלניקוב | זכייה בגביע הרוסי |
| 2007/08 | ליגת העל | 3 | 26 | 18 | 8 | 61:38 | ויקטור סידלניקוב | זכייה בליגת האלופות |
| 2008/09 | ליגת העל | 1 | 31 | 20 | 11 | 70:48 | ולדימיר אלקנו | זכייה בגביע הרוסי |
| 2009/10 | ליגת העל | 1 | 32 | 27 | 5 | 87:31 | ולדימיר אלקנו |  |
| 2010/11 | ליגת העל | 1 | 35 | 24 | 11 | 86:48 | ולדימיר אלקנו | הדחה מרבע גמר הגביע העפלה לליגת האלופות |
| 2011/12 | ליגת העל | 1 | 22 | 21 | 1 | 63:20 | ולדימיר אלקנו | הדחה מגמר הגביע זכייה בליגת האלופות |
| 2012/13 | ליגת העל | 3 | 30 | 23 | 7 | 78:38 | ולדימיר אלקנו |  |
| 2013/14 | ליגת העל | 1 | 26 | 24 | 2 | 76:17 | ולדימיר אלקנו | זכייה בגביע הרוסי |
| 2014/15 | ליגת העל | 1 | 35 | 31 | 4 | 97:33 | ולדימיר אלקנו | זכייה בטורניר לזכר פלאטונוב ובגביע הרוסי זכייה בליגת האלופות גמר גביע העולם למועדונים\ף |
| 2015/16 | ליגת העל | 1 | 26 | 25 | 1 | 77:12 | ולדימיר אלקנו | זכייה בגביע הרוסי זכייה בליגת האלופות גמר גביע העולם למועדונים |
| 2016/17 | ליגת העל | 1 | 30 | 30 | 0 | 90:12 | ולדימיר אלקנו | זכייה בליגת האלופות |
| 2017/18 | ליגת העל | 1 | 26 | 24 | 2 | 75:15 | ולדימיר אלקנו | זכייה בגביע הרוסי, באליפות העולם למועדונים ובליגת האלופות |
| 2018/19 | ליגת העל | 2 | 34 | 30 | 4 | 94:26 | ולדימיר אלקנו | זכייה בגביע הרוסי |
| 2019/20 | ליגת העל | 2 | 19 | 15 | 4 | 47:19 | ולדימיר אלקנו | זכייה בגביע הרוסי |
| 2020/21 | ליגת העל | 5 | 31 | 22 | 9 | 75:43 | ולדימיר אלקנו | העפילה לחצי גמר ליגת האלופות |
| 2021/22 | ליגת העל |  |  |  |  |  | אלכסיי ורבוב |  |
תארים

אליפות ליגת העל הרוסית בכדורעף (11): 2006/07, 2008/09, 2009/10, 2010/11, 2011/12, 2013/14, 2014/15, 2015/16, 2016/17, 2017/18, 2022/23
הגביע הרוסי בכדורעף (11): 2004, 2007, 2009, 2014, 2015, 2016, 2017, 2018, 2019, 2021, 2022
הסופרקאפ הרוסי בכדורעף (9): 2010, 2011, 2012, 2015, 2016, 2017, 2018, 2020, 2023
הטורניר לזכר פלאטונוב (1): 2014
ליגת האלופות (6): 2007/08, 2011/12, 2014/15, 2015/16, 2016/17, 2017/18
אליפות העולם למועדונים (1): 2017
הערות שוליים

↑  Казанский «Зенит» стал десятикратным чемпионом России
↑  «Зенит-Казань» остался без медалей Суперлиги, петербургский «Зенит» проиграл «Динамо»
↑  Серийные убийцы. «Зенит-Казань», «Белогорье» и другие обладатели великих победных серий
↑  זניט קאזאן הודחה מאליפות העולם לקבוצות
חפץ בבקבוק

חפיסת קלפים בבקבוק
ספינת הטיטאניק בבקבוק
ספינה נוספת בבקבוק
חפץ בּבַּקבּוּק (מכונה גם בָּקבּוּק בִלתי אפשרי, מאנגלית: Impossible bottle) הוא סוג של חידה מכנית. החידה מורכבת מבקבוק ובתוכו עצם כלשהו אשר לא מתאים להכנסה דרך פתח הבקבוק, אך בכל זאת נמצא בתוכו. הסוג הנפוץ ביותר של חפץ בבקבוק הוא ספינה בבקבוק, אך ישנן גרסאות נוספות, בהן יש שימוש בחפצים שונים ביניהם אצטרובלים, קופסאות גפרורים, מספריים, כדורי טניס, חפיסות קלפים ועוד.
ספינה בבקבוק

ישנן מספר דרכים להכניס ספינה לבקבוק. הדרך הפשוטה ביותר היא קיפול התרנים והמפרשים ולהעלות אותם רק כאשר הספינה כבר בבקבוק. הדבר נעשה באמצעות חוטים וחבלים דקים אשר מחוברים אל הספינה בנקודות שונות ומשמשים להעלאת החלקים. דרך נוספת היא לבנות את הספינה בעזרת כלים מוארכים שהוכנו מראש כאשר היא כבר בתוך הבקבוק.
אצטרובל בבקבוק

סוג נוסף של חידה זו הוא אצטרובל בבקבוק, כאשר כאן מנוצלת הנטייה של האצטרובל להתרחב כאשר הוא יבש. לבקבוק מוכנס אצטרובל בגודל מתאים, אשר מתייבש בתוכו וגדל.
הערות שוליים

↑  מדריך לבניית ספינה בבקבוק באתר מגזין Boyslife
↑  איך מכינים ספינה בבקבוק? באתר Answers.com
↑  אצטרובל בבקבוק באתר Instructables
חלוצי החלל (להקה)

| --- | --- |
 מוקד פעילות:  יבנה, ישראל
 סוגה:  היפ הופ
 חברת תקליטים:  המקלט - לייבל עצמאי
 חברים
 חמי מירו
 
חלוצי החלל היה הרכב היפ הופ ישראלי שהוקם על ידי צמד הראפרים יוצאי ההרכב שב"ק ס': חמי (כפיר ארצי) ומירו (עמיר ירוחם). שמו של ההרכב נלקח משמה של סדרת הטלוויזיה המצוירת "חלוצי החלל" שהוקרנה בטלוויזיה הישראלית בראשית שנות ה-80 של המאה ה-20. ההרכב התחיל תחת השם "מירו וחלוצי החלל", והוא כלל את מירו כסולן עם להקה מלווה. ההרכב הופיע פעמים ספורות במקביל לפעילות שבק ס'. לאחר העזיבה הראשונה של חמי ומירו את שבק ס' הם החלו לשתף פעולה תחת השם "חלוצי החלל". לאחר עזיבתו של נימרוד רשף את להקת שבק ס' בשיא הצלחתה - 1998, חמי ומירו שבו ללהקה ויחד הוציאו את האלבום "כנען 2000". האלבום וסיבוב ההופעות שליווה אותו היו כישלון קופתי צורם והלהקה התפרקה זמן קצר לאחר מכן. בשלב הזה יוצאי הלהקה החלו בפרויקטים עצמאיים; מוקי שיתף פעולה עם פילוני והוציא את אלבומו הראשון, "שמע ישראל", רשף הקים את ההרכב "בויאקה" ביחד עם קוואמי וקוטג' שהוציא אלבום אף הוא, וחמי מירו חזרה לשתף פעולה תחת השם "חלוצי החלל" והוציאו אלבום אלטרנטיבי במיוחד, שלא היה נגיש מספיק לקהל הרחב, אך הרוויח מיידית מעמד של קלאסיקה. חמי ומירו המשיכו לאסוף חומרים לקראת אלבום שני, אך ב-2007 התאחדה שבק ס', לראשונה עם כל ארבעת הסולנים יחדיו ומאז הוציאה שני אלבומי אולפן נוספים.
היסטוריה > שבק ס' - סיבוב ראשון

חמי ומירו החלו את דרכם המוזיקלית במאי 1992 כראפרים בלהקת The Floating Fat Man, ששינתה את שמה זמן קצר לאחר מכן לשבק ס'. הלהקה הופיעה בעיקר ביבנה וברחובות. את הפריצה שלה היא חבה להופעתה בתחרות להקות במועדון הרוקסן, שזיכתה אותה בניצחון. ההופעה האנרגטית והייחודית משכה תשומת לב רבה ללהקה ובהמשך היא הוחתמה על ידי חברת התקליטים NMC. לאחר עיכובים שכללו גניזה של הגרסה הראשונה של האלבום ושינוי של הרכב הסולנים (גולש קפטן ק' היה אז בלהקה, בזמן שמוקי ניגן על הבס), יצא לבסוף אלבום הבכורה של שבק ס' ב-1995 (קיימת מחלוקת בנוגע לשם של האלבום; שבק ס' / שבע / אימפריה) בהפקתו של יוסי פיין. באלבום הסופי משמשים חמי, מירו ומוקי כסולנים / ראפרים. מהאלבום יצאו הקליפים ל"מכופף הבננות" ו"אימפריה". שירים בולטים נוספים מהאלבום היו "אסאסינים", "סכנה לחברה", "המדינה בלהבות", "בעסקי ה-ש'" ו-"יום שמש".
היסטוריה > העזיבה הראשונה של שבק ס'

באוגוסט 1996 עזב מירו את הלהקה ובינואר 1997 עזב גם חמי. באלבום השני של שב"ק ס' מאוגוסט 1997 ("בעטיפה של ממתק") השתתף חמי רק בשיר אחד - "לבקש את הקש". בחוברת האלבום חמי ומירו מוזכרים ברשימות התודות וכן זוכים לקרדיטים נוספים. מירו זוכה לקרדיט על כתיבת "עושים שמות על הבמות" והשניים זוכים לקרדיט על כתיבת "לבקש ת'קש". יותר מאוחר, בתקופת הפעילות האינטנסיבית של "חלוצי החלל" ב-2002–2003, השניים ביצעו קטעים מ"עושים שמות על הבמות", שהופיעו במקור ב"בעטיפה של ממתק" ובוצעו על ידי נמרוד רשף ומוקי, דבר שאכן רימז שהקרדיט על הכתיבה שייך למירו.
לאחר שהשניים עזבו את הלהקה הם החלו להופיע תחת השם "חלוצי החלל", אף על פי שהתיעוד הראשון של הופעה של "מירו וחלוצי החלל" היה עוד ב-1995.
היסטוריה > שבק ס' - סיבוב שני

שבק ס' הגיעה לשיאים חדשים של הצלחה לאחר ששחררה את אלבומה השני, "בעטיפה של ממתק", שבו אל מוקי הצטרף כוכב ערוץ הילדים ושערי המגאזינים (פנאי פלוס, מעריב לנוער וכו') דאז נמרוד רשף (נימי-נים). סכסוך התגלע בתוך ההרכב. למוקי יוחסה הטענה שרשף "גונב את ההצגה". רשף עזב את הלהקה ובהמשך מירו וחמי שבו לשורותיה. יחדיו הם הוציאו את אלבומה השלישי של הלהקה, "כנען 2000". אומנותית האלבום נחשב כיום למוצלח אך מסחרית הוא נכשל כישלון חרוץ. הלהקה התפרקה זמן קצר לאחר יציאתו. מבין השירים הבולטים שבאלבום היו הסינגלים "נופל וקם" ו- "אין כבוד" ושירים מצוינים נוספים, דוגמת "שיר הגאנג'ה" הקורא לליגלזיציה של קנאביס, הראגאיי הרומנטי והקופצני של "רק תגידי לי" שבישר על הכיוון שמוקי ייקח בהמשך, ושירי-אלבום אהובים נוספים כמו "מפילים את הפצצה", "מלחמת מיקרופון הזהב" ו"מספר אחד".
היסטוריה > העזיבה השנייה של שבק ס' ואלבום הבכורה של חלוצי החלל

אחרי הוצאת האלבום השלישי של שב"ק ס' החליטו חברי הלהקה לקחת פסק זמן וחמי ומירו חזרו לשתף פעולה תחת השם חלוצי החלל. בשנת 2001 הם החלו לעבוד על אלבום עם רע מוכיח. האלבום הופק מוזיקלית על ידי מוכיח בניו יורק. רוב הקלטות המוזיקה בוצעו בניו יורק אך הקלטות השירה בוצעו בישראל. בשנת 2002 יצא האלבום בהפצה עצמית של חלוצי החלל תחת לייבל שהקימו בשם "המקלט".
היסטוריה > שבק ס' - סיבוב שלישי

ב-2007 התאחדה להקת שבק ס', כאשר היא כוללת לראשונה את כל ארבעת הסולנים יחדיו. מאז הוציאה הלהקה שני אלבומי אולפן: "בום קרנבל" (2008) ו"פרה פרה" (2012). מאז חמי ומירו ולא פעילים כ"חלוצי החלל".
האלבום "חלוצי החלל" > קונספט

כיאה לשם שבחרה לעצמה, הלהקה אימצה קונספט חללי לתוך הסאונד (למשל בטראק הנסתר "חרוזים"), הלוק (עלו להופיע כאשר הם לבושי חליפות חלל בסגנון "מסע בין כוכבים", כל הארט השיווקי) והתדמית שלהם. הגישה השיווקית הייתה חלוצית לחלוטין בזמנו: ליצור קשר בלתי-אמצעי עם הקהל, להביא להם את המוזיקה ואת השמחה, בלי לבקש כלום בחזרה. הלהקה הסתובבה ברחבי הארץ באמצעות משאית עמוסה בציוד הגברה, הידועה בשם "חללית הדודה" והופיעה במסיבות רחוב מאולתרות וחינמיות (ואפילו חילקה אוזו בחינם). את המסיבה עצרה לא אחת משטרת ישראל בטענות על רעש או מחסור באישורים רלוונטיים.
פרט להופעות הלא-שגרתיות, הלהקה שאפה לשמור על קשר עם מעריציה באמצעות הכלים החדשניים ביותר בזמנו: אתר אינטרנט שכלל פורום וכן פוסטים נרחבים, משעשעים, אינפורמטיביים והזויים בעת ובעונה אחת, מאת מירו וחמי.
האלבום "חלוצי החלל" > שירי האלבום

שירי האלבום הצטיינו במילים מלאות כנות מדהימה, חדות לשון, חריפות מחשבה ואוונגרדיות אומנותית שהייתה מאוד קשה לעיכול בזמנו. לאלבום כולו יש צליל ייחודי שמהווה מכנה משותף יציב, אך משתנה באופן מגוון מאוד על פי האופי של השירים עצמם. הוא כולל מקצבים, סאונדים, כלי נגינה, צורות הגשה וסגנונות רבים, כמו גם תמות חוזרות, וקטעי מעבר. האלבום נפתח בקטע שמבוצע על ידי מוני מושונוב, שמציג את חמי ומירו כאומנים שזה עתה שבו מסיבוב הופעות בין-גלקטי.
השיר הראשון, "מוזיקה", נפתח כמחווה רומנטית ומלאת פאסון לתחום עיסוקם ומושא אהבתם של חמי ומירו, ולאחר בית אחד חותך בחדות להמנון רוקנרולי רועש וסוחף, ולא מסתיים לפני שהוא עובר לקטע דאונרי נוסף שכולו התמכרות למסיבות.
השיר הבא, "ימים טובים", ששימש כסינגל בכורה, בו מתארח אסף אמדורסקי, הוא נוסטלגיה משתהה של ילדות ותהליך התבגרות והתפקחות כואב ומתסכל שמזמין צורת התמודדות לא שונה בהרבה מזו שבשיר הקודם - בריחה.
השיר "קראטה", שגם זכה לקליפ בו הוא קרוי "נוסע מערבה", מניח את ההתמודדות הקשה עם החיים בצד ולוקח את האסקפיזם להילוך גבוה, על גבי ביט דראם-אנד-בייס ושירה הזייתית של חמי.
האלבום פנה גם לכיוון ההיפ הופ הטהור, ההארדקור, בשיר "כוח", שבו מתארחים סאבלימינל והצל (שהוציאו באותה השנה את אלבומם מצליח, "האור והצל"). הביט החלוצי השתלב בחרוזים בהם כל אחד מארבעת הראפרים מתייחס למושג "כוח" במובן שונה. בין הפזמון מצוותים נציג מטעם החלוצים עם נציג מטעם תאקט: סאבלימינל ומירו, ולאחר מכן חמי והצל. הציוות הזה מבליט את ההבדלים שבין שני ההרכבים. הצל, למשל, שר אגו-טריפ אגרסיבי טיפוסי, בזמן שסאבלימינל מרביץ קטעים שנעים בין התייחסות אופיינית ל"מצב", לבין אמירות אנטי-מיליטנטיות ("אנשים מוחאים כפיים / הם כולם צריכים לצרוח / מתגייסים למשימה / עומדים דום / עמוד נוח!"), לבין אגוטריפ מושחז משל עצמו. חמי ומירו לוקחים את המושג "כוח" לכיוון הרבה פחות לוחמני ואגואיסטי, אלא יותר לעוצמה נפשית ורוחנית, למשל למען שלום. חמי מנצל את הבמה למעין תפילה שמטרתה העצמת האמונה העצמית והמוטיביציה, שמתחילה באיחולים כלליים ועוברת לפסים בוטים הרבה יותר.
האלבום "חלוצי החלל" > שירי האלבום > שירי מחאה

פרט למסרים האמורים שמופיעים בשיר "כח", דברי המחאה החדים של החלוצים חוזרים בטראקים נוספים באלבום, "שן דובי", "מספיק קשקשת" ו-"'סתכל לתוך עיני". "שן דובי" המופתי הוא כנראה החריף שביניהם; זעקה אנטי-מלחמתית מהדהדת ומצמרמרת עם תחושה כללית של פאניקה רודפת, והגשה חסרת מעצורים או רחמים של חמי ומירו.
השיר "'סתכל לתוך עיני" (שעבורו צולם גם קליפ) מתייחס ספציפית למצב המדיני/פוליטי ומכוון את חיצי הביקורת לעבר הדת ומנהיגיה, מוסדות החינוך, הפוליטיקאים והגנרלים כאחראים למעגל האלימות הבלתי נגמר. במרכזו פנייה ישירה לאנשים עצמם, משני צדדי הסכסוך. בשיר מתארח הראפר הערבי-ישראלי תאמר נפאר, וכן הראפר האפרו-אמריקאי TY.
זנלכל

| --- | --- |
 
 נתונים כלליים
 בורסה:  הבורסה לניירות ערך בתל אביב
 סימול:  זנכל
 מייסדים:  דב שינפלד
 תקופת הפעילות:  1940–הווה (כ־84 שנים)
 חברות בנות:  יכין-חק"ל
 מיקום המטה:  עפולה 
 משרד ראשי:  אלון תבור 2, עפולה
 בעלות:  יעקב שינפלד (36.53%)
 ענפי תעשייה:  תעשיית המזון 
 שווי שוק:  521 מיליון ש"ח (10 באוקטובר 2024)
 הכנסות:  399 מיליון ש"ח (2023)
 רווח תפעולי:  101 מיליון ש"ח (2023)
 רווח:  67.6 מיליון ש"ח (2023)
 הון עצמי:  188 מיליון ש"ח (2023)
 סך המאזן:  442 מיליון ש"ח (2023)
 יו"ר:  יעקב שינפלד
 מנכ"ל:  פיני גורביץ'
 עובדים:  176 (עובדים קבועים ב-31 בדצמבר 2020)
  
 www.sanlakol.com
 
זנלכל בע"מ היא חברה ציבורית ישראלית, אשר פועלת בתחום הפיתוח, הייצור והשיווק של מוצרי ירקות ופירות מעובדים. היא פועלת במותגים "יכין", "פרי מבורך" ו"פרי זה". בנוסף, החברה מייצרת מוצרים עבור מותגים פרטיים לרשתות שונות.
היסטוריה

החברה הוקמה ב-23 במאי 1940 ונרכשה על ידי דב שינפלד בשנת 1947. מקור השם "זנלכל" הוא בהשראת ברכת המזון - "הזן את הכל".
ב-1983 החברה הונפקה בבורסה לניירות ערך בתל אביב.
ב-1986 עברה החברה ממפעלה בחיפה למתחם חדש באזור התעשייה אלון תבור, על שטח של 65 דונם, אותו הקימה בהשקעה של 12 מיליון דולר.
ב-1992 נקלעה חברת "יכין", כמו רבים ממפעלי חברת העובדים, לקשיים כלכליים והחברה נמכרה לאיש העסקים סמי שמעון. ב-1998 רכשה "זנלכל" את פעילותה של "יכין" בתחום שימורי המזון ו"זנלכל" הפכה את המותג "יכין" למותג העיקרי והרחב שלהם. ביולי 1999 בוטל ההכרזה על יכין כמונופול בתחום הפקטין.
בשנת 2005 מונה יעקב שינפלד ליושב ראש דירקטוריון פעיל, ומינה תחתיו לתפקיד המנהל הכללי את פיני גורביץ'.
נכון לינואר 2022, יעקב שינפלד מחזיק ב־36% ממניות החברה, ויחד עם שתי אחיותיו, ילדיו ואחייניו, מחזיקה המשפחה כ-70% מהחברה.
במרץ 2023 רכשה החברה, תמורת 33 מיליון ש"ח, את מחלבות רמת הגולן, שנקלעו לקשיים כספיים.
ביוני 2023 פורסם כי לפי הערכות החברה תמכר לקרן הריט במתכונת רכישה והשכרה לתקופת זמן של 10 שנים, לפי הערכות שווי הנכס יעמוד על למעלה מ-100 מיליון שקל.
השליטה בחברה

נכון לשנת 2021, בעלי השליטה בחברה (כמשמעות המונח "שליטה" בסעיף 268 לחוק החברות) מחזיקים בכ-69.4% מהון החברה ומזכויות ההצבעה. בעלי השליטה בחברה הם: מר יעקב שינפלד, יו"ר דירקטוריון החברה. מחזיק בכ-36.49% מהון החברה ומזכויות ההצבעה בה בהתאמה. גב' רות ססובר, דירקטורית החברה. מחזיקה בכ-14.42% מהון החברה ומזכויות ההצבעה בהתאמה. גב' ניצה דנסקי, דירקטורית בחברה. מחזיקה בכ-6.97% מהון החברה ומזכויות ההצבעה בהתאמה. ש.ל. אחזקות (חיפה) בע"מ, מחזיקה בכ-10.04% מהון החברה ומזכויות ההצבעה בהתאמה. אמיתי כץ שינפלד, דירקטור בחברה. מחזיק בכ-0.72% מהון החברה ומזכויות ההצבעה בהתאמה. ישי כץ שינפלד, דירקטור בחברה. מחזיק בכ-0.71% מהון החברה ומזכויות ההצבעה בה בהתאמה. איתמר שינפלד, בנוסף להחזקותיו ב-ש.ל. אחזקות (חיפה) בע"מ, מחזיק איתמר שינפלד בכ-0.04% מהון החברה ומזכויות ההצבעה בה בהתאמה.
זלנכל בעולם

עד שנת 1983 זלנכל הייתה מפעל משפחתי קטן במפרץ חיפה. היקף מכירות החברה עמד על כ-10 מיליון ש"ח. 80% מהיקף המכירות יוצא לבריטניה, כאשר עיקר הייצוא היה פלחי אשכוליות. במהלך השנים הרחיבה זלנכל את סל המוצרים שלה, ונכון לשנת 2020 החברה ייצאה כ-2% מסך ההכנסות שלה, בעיקר לארצות הברית, ולאירופה. מוצריה של זנלכל זכו פעמים רבות להיבחר כחידושים בתערוכות בינלאומיות מובילות. בתערוכת המזון "סיאל 2010" בפריז, אף נוצרו מגעים עם קניינים של פיצה דומינו'ס בארצות הברית ובצרפת לאספקת רטבים. במקביל הודיעה זנלכל כי נוצרו מגעים ראשוניים גם עם הקמעונאית הצרפתית הגדולה קרפור אשר עתידה לפתוח את סניפה הראשון בישראל.
ייצור

קווי היצור של זנלכל מעבדים מוצרים בתחומים שונים כגון הדרים (לפלחים ותאים), תירס, עגבניות, אפונה, גזר, חומוס, שעועית, מלון, תפוח עץ, פלפלים ואחרים. במהלך שנה מעבדת החברה כ-70,000 טון של תוצרת חקלאית.
כל המוצרים המשווקים על ידי "זנלכל" הם מתוצרתה העצמית ומתבססים על גידולים חקלאיים מקומיים.
בבעלות החברה חברה בת בשם פטל ניהול ויזום השקעות (1984) בע"מ, העוסקת בייבוא חומרי גלם ומוצרים מוגמרים.
הערות שוליים

1 2 3 4 5  זנלכל בע"מ: נתונים כספיים באתר מאי"ה.
1 2 3  אודות יכין, באתר יכין
↑  סימה להט, שימורים בחברת זנלכל (יכין)... זה לא מה שחשבתם...., באתר sima-blog, ‏2016-08-05
↑  רשימת החברות, באתר מאגרי המידע הממשלתיים
↑  ערן בר-טל, מפעל, חיים: סיפורה של הכלכלה הישראלית, באתר ישראל היום
↑  זנלכל - מתמזגת עם יכין, באתר גלובס, 19 באוגוסט 1998
↑  הודעה על ביטול הכרזה על קיומו של מונופולין, 5 ביולי 1999, ילקוט הפרסומים 4793, עמ' 5097
↑  עוברים, באתר הארץ, 12 ביולי 2005
1 2 3  TASE, דף הבית - מאיה – מערכת אינטרנט להודעות | הבורסה לניירות ערך, באתר מאיה
↑  נווית זומר, הבעלים החדשים של מחלבות רמת הגולן: "נעצור את הדימום ונעבור למותג משלנו", באתר ynet, 10 במרץ 2023
↑  דותן לוי, מניבים במו"מ לרכישת מפעל השימורים של זנלכל ביותר מ-100 מיליון שקל, באתר כלכליסט, 11 ביוני 2023
1 2  נעמה סיקולר, פריז, תערוכת המזון בפריז: חברות ישראליות בדרך לעסקאות בינלאומיות, באתר כלכליסט, 21 באוקטובר 2010
↑  נגה ניר נאמן, רשת "קרפור" בדרך לישראל: הסניפים הראשונים ייפתחו עד סוף 2022, באתר חדשות 13, 6 במרץ 2022
זמאלכ

ערך זה עוסק ברובע במרכז קהיר. אם התכוונתם לקבוצת כדורגל מצרית, ראו .
| --- | --- |

 מידע
 עיר:  קהיר
 אוכלוסייה:  16,534 (11 בנובמבר 2006)
 קואורדינטות:  30°03′43″N 31°13′14″E﻿ / ﻿30.061944444444°N 31.220555555556°E﻿ / 30.061944444444; 31.220555555556
  (למפת קהיר מוגדלת) זמאלכ(למפת קהיר רגילה) זמאלכ
 
צילום אווירי של האי ג'זירה על הנילוס, במבט דרומה, ועליו רובע זמאלכ
זמאלכ (בערבית: الزمالك) הוא רובע במרכז קהיר הכולל את חלקו הצפוני של האי ג'זירה בנהר הנילוס. ברובע למעלה מ-1.8 מיליון תושבים נכון לשנת 2010. האי ג'זירה מחובר בשלושה גשרים לכל אחת משתי גדות הנהר, ממזרח וממערב לאי. הרובע ידע לאורך שנותיו שלבים שונים של התפתחות שהושפעו מן המצב הכלכלי והמדיני בקהיר ואשר הובילו לצפיפות אוכלוסין בחלקים מן האי, אשר צמצמו את השטחים הירוקים ברובע. רצועה ירוקה רחבה החוצה את האי, מפרידה בין שתי השכונות עליו.
רובע זמאלכ, לצד הרבעים מעדי, מוהנדסין, הליופוליס וגרדן סיטי, הוא אחד מרבעי המגורים היוקרתיים בקהיר. שדרות הרובע השקטות, לאורכן בנייני דירות מן המאה ה-19 ווילות הופכים רובע זה לאחד הנחשקים בעיר ולאתר מגורים מועדף על אזרחים זרים רבים המתגוררים בקהיר. ברובע מסעדות יוקרה רבות, פאבים, בתי קפה מסורתיים לצד בתי קפה אירופאים. באי אתרי תרבות רבים: גלריות אמנות ומוזיאונים, כולל המוזיאון לקרמיקה אסלאמית, בית האופרה של קהיר, ומרכז התרבות אל סאוי.
היסטוריה

בימי שלטונו של אסמאעיל פאשא כונה האי בשם "הגן הבוטני" (בצרפתית: Jardin des Plantes), כיוון שהיה עליו ריכוז גדול של צמחים אקזוטיים אשר הובאו למקום מכל רחבי תבל. אדריכל הנוף הצרפתי, דה לה שבלרי, תכנן את גני האי ואתרים למשתלות. על חופו המזרחי של האי נבנה קיוסק למען המבקרים באי והמפקחים על הפעילות בו.
בשנת 1869 הוחלף מבנה הקיוסק בארמון ג'זירה, בית קיץ שצורתו U. הארמון נבנה לאורחים שהגיעו לחגיגות פתיחת תעלת סואץ בשנת 1869. בין האורחים המכובדים ששהו בו היו קיסר אוסטריה, פרנץ יוזף הראשון, ואז'ני, אשתו של נפוליאון השלישי קיסר צרפת. בתחילת המאה ה-21 ארמון ג'זירה מהווה את חלקו העיקרי של מלון מריוט בקהיר ועל גגו פועל תיאטרון פתוח המשקיף אל נהר הנילוס.
בזמאלכ נבנו ארמונות נוספים לבני משפחת המלוכה המצרית. בשנת 1882 נבנה בזמאלכ מועדון הספורט ג'זירה.